**Ассалому алайкум, азиз аёллар!**

**Муҳтарама онахонлар, қадрли опа-сингиллар!**

Аввало, барчангизни жаннатмакон юртимизга ташриф буюрган эзгулик ва гўзаллик байрами – 8 март Халқаро хотин-қизлар куни билан туманимиз фаоллари, кенг жамоатчик номидан самимий табриклайман!

Биз ҳаётимизда турли саналарни байрам сифатида кенг нишонлаймиз. Шулар қаторида кўнгилларимизга гўзаллик ва хурсандчилик, файзу тароват олиб келадиган 8 март байрами алоҳида ўрин тутади. Ҳеч кимга сир эмас, аёл зоти ҳақида, унинг қандай тенгсиз латофат ва нафосат соҳибаси, эзгулик ва фидойилик рамзи, хонадонларимизнинг файзу фариштаси экани ҳақида тарихимизда улуғ мутафаккирлар, шоир ва алломалар қанча-қанча дил сўзларини баён этганлар. Бу ҳақда гапирганда, аввало, буюк Алишер Навоий бобомизнинг **“Жаннат оналарнинг оёғи остидадир”** деган ҳикматли сўзларини яна бир бор эслаймиз ва меҳрибон, муқаддас Она сиймоси олдида барчамиз бош эгиб таъзим қиламиз.

Шунинг учун ҳам аёлларимизнинг бетакрор фазилатлари ҳақида ҳар қанча гапирсак, уларни ҳар қанча эъзозласак арзийди, десам, ўйлайманки бугун барчанинг кўнглидаги фикрни ифода этган бўламан.

Маълумки, ҳар бир соҳа ёки тармоқ тараққиётида, у маҳаллий бошқарув бўлсин ёки вакиллик органлари, ишлаб чиқаришми ёки ижтимоий тармоқларнинг барқарор ривожланишида ўзларининг салмоқли ҳиссаларини қўшиб келаётган ташаббускор ва меҳнатсевар аёлларимиз бор. Уларнинг фидойи меҳнати, ўз тажрибасини мунтазам ошириб боришга бўлган интилувчанлиги алоҳида таҳсинга лойиқ.

Сиз – муҳтарама аёлларимизга азал-азалдан хос бўлган меҳнатсеварлик, меҳрибонлик, шукроналик ва орасталик, рўзғорни, умуман айтганда, оила ҳаётини оқилона бошқариш фазилатлари энг юксак таҳсинга сазовордир.

**Ҳурматли онахонлар, опа-сингиллар, мунис қизлар!**

Сиз азиз аёлларимизнинг гўзал фазилатларингиз, ҳаётимизда ҳукм сураётган тинчлик, осойишталикни мустаҳкамлаш, барча инсоний туйғуларни янада юксалтириш, фарзандларимизни соғлом ва баркамол этиб тарбиялаш йўлидаги эзгу интилишларингиз, беқиёс хизматларингиз учун барча тумандошларимиз номидан Сизларга таъзим қилиб, ҳурматимни ифода этишни ўзимнинг шарафли бурчим, деб биламан.

Ўзингиз каби чиройли ва дилбар байрамингиз билан яна бир бор табриклар эканман, барчангизга сиҳат-саломатлик, бахту саодат, хонадонларингизга файзу барака тилайман.

Фарзандларингиз ва яқинларингиз бахтига, элу юртимиз бахтига ҳамиша омон бўлинг. Умрингиз узоқ, ризқу насибангиз зиёда, бахтингиз тўкис бўлсин!